laion/Wikipedia-Exotic huggingface dataset:
אפונסו השלישי, מלך פורטוגל

אפונסו השלישי, מלך פורטוגל (בפורטוגזית: Afonso III; ‏5 במאי 1210 - 16 בפברואר 1279) היה מלך פורטוגל בין השנים 1248–1279. אפונסו השלישי נולד בקוימברה בפורטוגל ב-5 במאי 1210, לאפונסו השני, מלך פורטוגל ואורקה מקסטיליה, מלכת פורטוגל, בתם של אלפונסו השמיני, מלך קסטיליה ואלינור מאנגליה, מלכת קסטיליה. בשנת 1238 התחתן אפונסו עם מטילדה השנייה, רוזנת בולון, ובכך הפך לרוזן בולון. בשנת 1223 מת אביו אפונסו השני, מלך פורטוגל, ואחיו סנשו השני, מלך פורטוגל עלה במקומו לשלטון. בשנת 1246 הסתכסך עם הכנסייה, והאפיפיור אינוקנטיוס הרביעי הורה לאפונסו להדיחו מהשלטון. אפונסו צעד לפורטוגל, ובסיוע האצולה הדיח את סנשו, שנמלט לטולדו, שם שהה עד מותו בשנת 1248. לאחר מותו, עלה אפונסו שכיהן עד אז כעוצר לשלטון. בשנת 1249 כבש אפונסו את פארו בדרום, ובכך הייתה פורטוגל לממלכה הנוצרית הראשונה בחצי האי האיברי אשר נשלם בה תהליך הרקונקיסטה. בשנת 1253 התגרש אפונסו מאשתו, והתחתן עם ביאטריס מקסטיליה. אפונסו היה נחוש בדעתו לא לעשות את הטעויות שאחיו עשה, ומשום כך כינס בשנת 1254 את הקורטס, וחוקק חוקים שהגבילו את כוח האצולה. אפונסו ביטל את המעצרים ללא משפט, והטיל מיסים אף על הכנסייה, מה שהביא לנידויו על ידי האפיפיור. בשנת 1267 הגיע אפונסו להסכם עם ממלכת קסטיליה, על תיחום הגבול בין הממלכות. ב-16 בפברואר 1279 מת אפונסו השלישי, ובנו דיניש, מלך פורטוגל עלה לשלטון במקומו. בשנת 1238 התחתן אפונסו עם מטילדה השנייה, רוזנת בולון, בתם של רנוד, רוזן דאמרטין ואידה, רוזנת בולון, אך לא היו להם ילדים. בשנת 1253 התחתן אפונסו עם ביאטריס מקסטיליה, בתם של אלפונסו העשירי, מלך קסטיליה ומיור גילן דה גוסמן, ממנה היו לו 4 ילדים: בראנקה מפורטוגל (1259–1321) פרננדו (1260–1262) דיניש, מלך פורטוגל (1261–1325) אפונסו מפורטוגל, לורד פורטלגרה (1263–1312) סאנשה (1264–1302) מריה (1264–1304) קונסטנסה (1266–1271) ויסנטה (1268–1271) בנוסף היו לאפונסו כמה ילדים לא חוקיים מפילגשיו השונות. מדיה וקבצים בנושא אפונסו השלישי, מלך פורטוגל בוויקישיתוף אפונסו השלישי, מלך פורטוגל, באתר "Find a Grave" (באנגלית) אפונסו השלישי, מלך פורטוגל, באתר אנציקלופדיה בריטניקה (באנגלית)
דג סלמנדרה

דג סלמנדרה (שם מדעי: Lepidogalaxias salamandroides) הוא מין של דג מסדרת הסמלטאים שבמחלקת מקריני סנפיר. דג זה מכונה דג סלמנדרה, לא עקב דמיונו לדו-חיים או לדגי הריאות ודומיהם, אלא כיוון שהוא יכול לשרוד עונות בצורת קשות על פני היבשה, קבור בחול. מין זה הוא היחידי בסוגו ובמשפחתו. ע"פ חוקרים מסוימים הוא צריך להיות בסדרה עצמאית (Lepidogalaxiiformes), אך ע"פ רוב שייך לסדרת הסמלטאים, בתוכם נמצאים דגי הסמלט (אנ') שהם דגי מאכל נפוצים המדיפים ריח חזק. זהו דג דק באורך של עד 7 ס"מ וצבעו חום-ירוק מלמעלה ושקוף מהצד. עיניו אדומות והוא יכול לסובב את צווארו לכל כיוון. הוא חי רק במערב אוסטרליה ומצוי רק בכמה נהרות כמו "נהר העצים השחורים" (Blackwood River) או "נהר קאנט" (Kent River). הנקבות מחכות לגובה המרבי של הנהרות ואז מטילה 400-500 ביצים במים. הדגיגים הקנים בוקעים באורך 5 מ"מ אך צריכים לצמוח במהירות והם טורפים חרקי מים למזונם. לקראת העונה היבשה הם חופרים מחילה בבוץ ונרדמים בה עד שהחורף חוזר. הם מגיעים לבגרות בגיל 5 שנים. דג זה מצוי בקרבה לסיכון. מדיה וקבצים בנושא דג סלמנדרה בוויקישיתוף דג סלמנדרה, באתר ITIS (באנגלית) דג סלמנדרה, באתר NCBI (באנגלית) דג סלמנדרה, באתר Animal Diversity Web (באנגלית) דג סלמנדרה, באתר האנציקלופדיה של החיים (באנגלית) דג סלמנדרה, באתר FishBase (באנגלית) דג סלמנדרה, באתר GBIF (באנגלית) דג סלמנדרה באתר הרשימה האדומה של IUCN
דג צינורי עין

דג צינורי עין (שם מדעי: Stylephorus chordatus) הוא מין דג החי באוקיינוס הפתוח, מסדרת הלמפיריים, והוא המין היחיד במשפחת דגי צינורי עין (Stylephoridae) ובסוג Stylephorus. מספר חוקרים משייכים דג זה כמין היחיד בסדרה עצמאית - Stylephoriformes, אך רוב החוקרים מכלילים אותו בסדרת הלמפיריים. דג זה חי במצולות הים של הימים הטרופיים והסובטרופיים בעולם. הוא עולה מהמצולות בעת החשיכה לאכול פלנקטון מפני המים ויורד בזריחה. אורכו של הדג 28 ס"מ, אך זיזים בקצה הזנב מאחוריו יכולים להגיע ל-90 ס"מ. עיניו צינוריות ודמויות משקפת ומהן הדג קיבל את שמו. בעת תזונתו, מרחיב הדג את לסתותיו לפי 40 מגודלם ובולע כמויות גדולות של פלנקטון. את המים הוא מסנן דרך הזימים ומשאיר את טרפו לכוד. מדיה וקבצים בנושא דג צינורי עין בוויקישיתוף דג צינורי עין, באתר ITIS (באנגלית) דג צינורי עין, באתר NCBI (באנגלית) דג צינורי עין, באתר Animal Diversity Web (באנגלית) דג צינורי עין, באתר האנציקלופדיה של החיים (באנגלית) דג צינורי עין, באתר FishBase (באנגלית) דג צינורי עין, באתר GBIF (באנגלית) דג צינורי עין באתר הרשימה האדומה של IUCN
פרימה לינק

פרימה לינק הוא מלון מרשת מלונות פרימה השוכן בפתח תקווה, בצמוד לקניון אבנת. המלון נפתח בשנת 2016 והוא המלון היחיד בפתח תקווה. המלון מיועד בעיקר לשוהים למטרות עסקים ורפואה, אך מכיל גם חדרים המיועדים לצרכים אישיים. המלון משתרע על שטח של כ-4,000 מ"ר, ותוכנן על ידי האדריכל ארי שאלתיאל. המלון נפתח בשנת 2016, והוא המלון הראשון שנבנה אי פעם בפתח תקווה. אזור התעשייה בפתח תקווה הוא השני בגדלו בישראל, והמלון הוקם כדי להציע פתרון לקהל העסקי באזור. בתוך המלון נבנו חדרים מעוצבים וסוויטות, בנוסף לאולמות וחדרי ישיבות. המלון פונה גם לקהל היעד של משפחות חולים מבית החולים בילינסון הסמוך אליו. בהקמת המלון הושקעו 45 מיליון ש"ח, והוא נבנה במשך כ-3 שנים. אתר האינטרנט הרשמי של פרימה לינק תל אביב מאחורייך? מלון ראשון נפתח בפתח תקווה, באתר וואלה, 6 בספטמבר 2016 גילי מלניצקי, כמה יעלה לכם לילה במלון הראשון בפתח תקווה?, באתר TheMarker‏, 7 בספטמבר 2016 אתר המלון
ספרינגדייל (ארקנסו)

ספרינגדייל (באנגלית: Springdale) היא העיר הרביעית בגודלה במדינת ארקנסו שבארצות הברית. היא שוכנת על שטחם של מחוזות וושינגטון ובנטון שבצפון-מערב ארקנסו, על מישור ספרינגפילד בלב הרי אוזרקס. העיר מונה כ-84,161 תושבים בשנת 2020 לפי מפקד האוכלוסין של ארצות הברית. ספרינגדייל מהווה כבר שנים רבות מרכז תעשייתי חשוב לאזור. בנוסף לכמה חברות הובלה, שוכן בה המטה העולמי של טייסון פודס (Tyson Foods), חברת ייצור הבשר הגדולה בעולם. ספרינגדייל נוסדה ב-1838 ובמקור נקראה "שילה" (Shiloh). ב-1840 נוסדה בה כנסייה בפטיסטית. במהלך מלחמת האזרחים האמריקאית עלתה הכנסייה באש, אך ב-1868 היא נבנתה מחדש. ב-1878 התאגדה העיר תחת השם ספרינגדייל. השם שונה כבר ב-1872 כאשר הגישה העיר בקשה להקמת סניף דואר. בסוף המאה ה-20 ובתחילת המאה ה-21 חוותה ספרינגדייל צמיחה מהירה ובין מפקד האוכלוסין של 1990 לבין זה של 2010 נרשם גידול של 133% באוכלוסייתה. במהלך תקופה זו, הוקמו בעיר מוזיאון שילה להיסטוריה של אוזרק, הקמפוס המקומי של הקולג' הקהילתי של צפון-מערב ארקנסו וקבוצת הבייסבול, צפון-מערב ארקנסו נטורלס, מהליגה הזוטרה, עברה במגרש ארבסט שבספרינגדייל. חברת טייסון ממשיכה להיות המעסיק הגדול ביותר בספרינגדייל וחותמה ניכר בכל רחבי העיר. מוסדות ציבוריים רבים בה נקראים על שם החברה, כולל מרכז פנאי, פארקים ובתי ספר. ב-2013 חתם מושל ארקנסו, מייק ביבי, על חוק המכיר בספרינגדייל כ"בירת בשר העוף של העולם". מדיה וקבצים בנושא ספרינגדייל בוויקישיתוף אתר האינטרנט הרשמי של ספרינגדייל (באנגלית) "American FactFinder". United States Census Bureau. Ostlind, Emilene (March 21, 2011). "The Big Four Meatpackers". High Country News. Retrieved November 19, 2013. history of Springdale from the Washington County website Stewart, Charles W. (March 1, 2012). "Springdale (Washington and Benton Counties)". Encyclopedia of Arkansas History and Culture. Butler Center for Arkansas Studies at the Central Arkansas Library System. Retrieved July 20, 2013. "House OKs naming Springdale world's poultry capital". Arkansas Business. April 2, 2013. Retrieved November 19, 2013. An Act to Name the City of Springdale, Arkansas, The Poultry Capital Of The World; And For Other Purposes, Act No. 767 of April 5, 2013. Retrieved on November 19, 2013.
מחלת קיקוצ'י

מחלת קיקוצ'י (באנגלית: Kikuchi disease) היא מחלה דלקתית של קשרי לימפה מסיבה בלתי ידועה. היא תוארה לראשונה ביפן ב-1972 באופן בלתי קשור על ידי קיקוצ'י ופוג'ימוטו ונקראת גם "מחלת קיקוצי - פוג'ימוטו". מוכרת גם בשמות: histiocytic necrotizing lymphadenitis, Kikuchi necrotizing lymphadenitis, phagocytic necrotizing lymphadenitis, subacute necrotizing lymphadenitis, necrotizing lymphadenitis. המחלה מחקה את מחלת הלימפומה ופעמים רבות קשה להבדיל ביניהן. מחלת קיקוצ'י היא נדירה. תוארה לראשונה אצל אנשים צעירים (20 - 30) ביפן אבל לאחר מכן הופיעו תיאורים שלה בספרות הרפואית גם בצפון אמריקה, אירופה ואסיה. המחלה תוארה לראשונה בישראל באשה בת 37 ב-1999 בעיתון הרפואה. סיבת המחלה אינה ידועה. הועלו השערות על גורמים זיהומיים ואימונולוגים אך עד עתה הן לא הוכחו. תסמיני המחלה הם חום (של יותר משבוע), הגדלת קשרי לימפה, פריחות בעור, אפטות בפה, חולשה וכאב ראש. לעיתים יש הגדלת טחול וכבד. האבחנה נעשית על ידי ביופסיה של קשר לימפה. יש להבדיל בין המחלה לבין: שחפת, זאבת, וזיהומים ויראליים הגורמים להגדלת קשרי הלימפה. בעיקר קשה להבדיל בין המחלה ולימפומה לפי הממצא ההיסטולוגי, דבר שגרם לעיתים לטעות באבחנה ולמתן טיפול כימותרפי שלא לצורך. אין טיפול ספציפי למחלה. יש לתת טיפול תומך להורדת החום ולשיכוך הכאבים. במקרים קשים אפשר לשקול מתן סטרואידים במינונים נמוכים. הפרוגנוזה טובה. המחלה חולפת מאליה תוך מספר שבועות ללא כל טיפול ספציפי. מדיה וקבצים בנושא מחלת קיקוצ'י בוויקישיתוף מחלה המתנהגת היטב, בתחפושת של לימפומה או זאב(ת) (מחלת קיקוצ'י-פוג'ימוטו), הרפואה, ‏1/1/1999 הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
מטרופול פרסול

מטרופול פרסול (בספרדית: Metropol Parasol; מילולית: מטרייה עירונית), נמצא בכיכר אנקרנסיון (La Encarnación) בסביליה. זהו מבנה רב תכליתי המשלב שוק עירוני, מוזיאון ארכאולוגי, טיילת עילית שצופה אל גגות העיר ושש "שמשיות" ענק המצילות את הכיכר. לדברי המתכנן, הארכיטקט הגרמני יורגן מאייר (אנ'), "זהו טיפוס חדש לגמרי של מרחב ציבורי עירוני". המקומיים מכנים אותו בשם Las Setas de la Encarnación (פטריות האנקרנסיון) בשל ה"פטריות" הענקיות המרכיבות אותו. בשנת 1842 נבנה במקום שוק עירוני מקורה. הבניין נהרס בחלקו ב-1948 כחלק מתוכנית התחדשות עירונית שלא בוצעה בפועל. ב-1973 הבניין הוסר סופית והכיכר הפכה למגרש חניה. ב-1990 הוחלט לבנות במקום חניון תת-קרקעי שמעליו כיכר פתוחה שתשמש כשוק. במהלך ההכנות לבנייה התגלו במקום עתיקות רומיות ומוסלמיות, והעבודה הופסקה. ב-2004 הוחלט לשוב ולפתח את הכיכר והוכרזה תחרות בין לאומית להצעות למבנה מתאים, שיתחשב בקיום העתיקות. בתחרות זכה הארכיטקט הגרמני יורגן מאיר. הבנייה בפועל החלה ב-2005 והושלמה באפריל 2011 המבנה דמוי שש "שמשיות" (parasol בספרדית), או "פטריות" (setas בספרדית), בעל חמישה מפלסים: למבנה חמש קומות: המפלס התת-קרקעי המכיל את השרידים הרומיים והמוסלמיים ואת המוזיאון הארכאולוגי - האנטיקוואריום. מפלס הרחוב בו נמצא השוק המרכזי, המקורה. מפלס השוק הפתוח המוצל על ידי ה"שמשיות". שני המפלסים העליונים מהווים את המרפסות הפנורמיות. המפלס העליון מביניהם הוא המצפור שטח המגרש: 18,000 מטר מרובע. שטח תכסית המבנה: כ-5,000 מטר מרובע. השטח הבנוי: 12,670 מטר מרובע. גובה הבניין: 28.50 מטר. חומרי בנייה: בטון, גרניט, עץ, ופלדה. מהנדס: קבוצת ארוף (אנ') קבלן ראשי: Sacyr (אנ') המבנה חדשני לא רק בצורתו אלא גם בטכניקת הבנייה ובחומרי הבניין. אלה נגזרו מצורתו הייחודית של המבנה ומהעובדה שאי אפשר היה לפגוע בעתיקות שמתחתיו. הפתרון היה במבנה עילי מעץ המונח על בסיסי בטון מזוין. המבנה העילי הורכב מלוחות עץ לבוד מחוברות בדבק שפותח במיוחד לצורך זה. לצורך הבנייה השתמשו ב-3,500 מטר מעוקב של לוחות אלו. בשלבי בנייה 7 במאי 2007. מטרופול פרסול: בניין בלב העיר. הכניסה למבנה. המבנה מואר בלילה. פרטי בניין. קומת המצפור: מסלול ההליכה. קומת המרתף: האנטיקואריום מדיה וקבצים בנושא מטרופול פרסול בוויקישיתוף אתר האינטרנט הרשמי של מטרופול פרסול מאמר באנגלית כולל סדרת צילומים נועם דביר, עכשיו את סביליה תזהו בקלות בתמונות, באתר הארץ, 9 במאי 2011 ידיעה באתר הבית של הארכיטקט, כולל צילומי אוויר מעניינים של המבנה
סנשו הראשון, מלך פורטוגל

סנשו הראשון (בפורטוגזית: Sancho I;‏ 11 בנובמבר 1154 – 26 במרץ 1211) היה מלך פורטוגל בין השנים 1185–1211. סנשו הראשון נולד בקוימברה בפורטוגל ב-11 בנובמבר 1154, לאפונסו הראשון, מלך פורטוגל ומפאלדה מסבויה, מלכת פורטוגל, בתם של אמדאו השלישי, רוזן סבויה ומאו מאלבון. סנשו הוטבל בשם מרטין, מכיוון שנולד ביום חגו של מרטין מטור. בשנת 1170 קיבל סנשו מאביו תואר אבירות, ומונה למשנה למלך. מכיוון שמלכי לאון וקסטיליה לא הכירו בעצמאותה של פורטוגל, כרת אביו אפונסו ברית עם ממלכת אראגון, ולפיה התחתן סנשו עם דולסה מאראגון אחותו של אלפונסו השני, מלך אראגון, ובתמורה הכירה אראגון בשנת 1174 בעצמאות פורטוגל. בשנת 1185 מת אביו אפונסו הראשון, מלך פורטוגל, ואפונסו עלה במקומו לשלטון. סנשו הפסיק את המלחמות עם ממלכות לאון וקסטיליה, והפנה את כוחו נגד המורים המוסלמים בדרום חצי האי, ובשנת 1188 כבש את העיר סילבס. אולם בשנת 1191 בעקבות תקיפת הממלכה על ידי מלכי לאון וקסטיליה, נאלץ סנשו לוותר על העיר סילבס. סנשו הקדיש הרבה מזמנו לארגון פוליטי ואדמיניסטרטיבי של הממלכה החדשה, הוא צבר אוצר לאומי, תמך בתעשיות חדשות וקידם את המעמד הבינוני של הסוחרים. בנוסף בנה סנשו כמה יישובים חדשים, וטרח לאכלס את האזורים המרוחקים בצפון פורטוגל. סנשו היה גם ידוע באהבתו לידע וספרות שלו, ואף כתב כמה ספרי שירה, והשתמש באוצר המלוכה על מנת לשלוח תלמידים פורטוגזיים לאוניברסיטאות באירופה. ב-25 במרץ 1223 מת סנשו הראשון, ובנו אפונסו השני, מלך פורטוגל עלה לשלטון במקומו. בשנת 1206 התחתן סנשו עם דולסה מאראגון, בתם של רמון ברנגר הרביעי, רוזן ברצלונה ופרונלה, מלכת אראגון, ממנה היו לו 10 ילדים: תרזה מפורטוגל, מלכת לאון (1176–1250) סאנשה, ליידי אלנקר (1180–1229) קונסטנזה (1182–1202) אפונסו השני, מלך פורטוגל (1186–1223) ריימונד (1187–1189) פדרו הראשון, רוזן אורחל (1187–1258) פרננדו, רוזן פלנדריה (1188–1233) אנריקה (1189) מפאלדה מפורטוגל (1195–1256) בראנקה, ליידי גוואדלחרה (1198–1240) ברנגאריה מפורטוגל (1198–1221), נישאה לולדמר השני, מלך דנמרק. בנוסף היו לסנשו כמה ילדים לא חוקיים. מדיה וקבצים בנושא סנשו הראשון, מלך פורטוגל בוויקישיתוף סנשו הראשון, מלך פורטוגל, באתר "Find a Grave" (באנגלית) סנשו הראשון, מלך פורטוגל, באתר אנציקלופדיה בריטניקה (באנגלית)
קירור רגנרטיבי

קירור רגנרטיבי (באנגלית: Regenerative cooling) הוא שיטה לקירור תא הבעירה של מנוע רקטי, בה הדלק הרקטי עצמו משמש כנוזל הקירור של תא הבעירה. בשיטה זו, על אף החום המוזרם אל הדלק, הוא אינו מתחיל לבעור מכיוון שאינו בא במגע עם המחמצן, הנמצא במיכל נפרד. במנוע מקורר רגנרטיבית, הדלק הרקטי מוזרם בצינורות הכרוכים סביב תא הבעירה או נחיר המנוע בשביל לקרר אותו. לאחר מכן, מוזן הדלק הרקטי המחומם לגנרטור גז מיוחד או ישירות לבעירה בתא הבעירה. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. קרל וילהלם זימנס (Carl Wilhelm Siemens) הציג את רעיון הקירור הרגנרטיבי ב-1857. הראשון שיישם את רעיון זה היה הפיזיקאי הבריטי ג'יימס דיור (James Dewar), שעשה זאת ב-10 במאי 1898 והפך לראשון שהצליח לנזל באופן סטטי מימן. רעיון הקירור הרגנרטיבי הוזכר ב-1903 במאמר של קונסטנטין ציולקובסקי. רוברט גודרד בנה את המנוע המקורר רגנרטיבית הראשון ב-1923, אך דחה את הסכימה כמורכבת מדי. מנוע הטיל V-2, שהיה החזק ביותר בזמנו עם דחף של כ-25 טונות (245 kN), שנבנה בתכנונו של וולטר תיל (Walter Thiel), היה מקורר רגנרטיבית; צינורות דלק היו מלופפים מסביב לחלק החיצוני של תא הבעירה שלו. תכנון זה לא היה יעיל מכיוון שהוא חייב בעירת אלכוהול מדולל בלחץ תאי נמוך כדי להימנע מהתכת המנוע. מנוע הטיל רדסטון האמריקני נבנה בתכנון זהה. זרימת החום דרך דופן תא הבעירה גבוהה מאוד; שטף חום (אנ') של 20 M W / m 2 {\displaystyle 20MW/m^{2}} אינו נדיר. כמות החום שיכולה לזרום לתוך נוזל הקירור תלויה בגורמים רבים, ביניהם הפרש הטמפרטורות בין תא הבעירה לנוזל הקירור, מקדם מעבר החום (אנ'), מוליכות החום של דופן תא הבעירה, מהירות הזרימה בערוצי נוזל הקירור ומהירות הזרימה של הגז בתא הבעירה או הנחיר. שתי שכבות גבול נוצרות: אחת בגז החם שבתא הבעירה והאחרת בנוזל הקירור שבצינורות. באופן טיפוסי חלק הארי של הבדל הטמפרטורה בין פנים תא הבעירה ונוזל הקירור מרוכז בשכבת הגבול הגזית מכיוון שבאופן כללי גזים הם מוליכי חום גרועים. שכבת הגבול הזו יכולה להיהרס במהרה אודות לאי-יציבויות בבעירה בתא. דופן התא יכולה להיהרס זמן קצר לאחר מכן. שכבת הגבול שבערוצי זרימת נוזל הקירור יכולה להיהרס גם אם נוזל הקירור הוא בלחץ תת-קריטי והשכבה רותחת; הגז שנוצר ברתיחת שכבת הגבול יוצר שכבה מבודדת שפוגעת בזרימת החום מתא הבעירה לנוזל הקירור, והטמפרטורה של הדופן עולה מהר מאוד. מרבית המנועים המודרניים נעזרים במשאבות-טורבו שמזרימות את נוזל הקירור בלחץ על-קריטי, מה שפותר את הבעיה הזו. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה.
קיצור שולחן ערוך (פירושונים)

האם התכוונתם ל... קיצור שולחן ערוך (1864)- מאת הרב שלמה גאנצפריד. קיצור שולחן ערוך השלם (1967)- מאת הרב רפאל ברוך טולידאנו. קיצור שולחן ערוך מקור חיים (1975)- מבוסס על סדרת מקור חיים מאת הרב חיים דוד הלוי. קיצור שולחן ערוך ילקוט יוסף – מבוסס על סדרת ילקוט יוסף מאת הרב יצחק יוסף. קיצור שולחן ערוך הרב עובדיה (חזון עובדיה) - מבוסס על פסקי הרב עובדיה יוסף.
ונסן פאז'ו

וֶנְסָן פאז'ו (בצרפתית: Vincent Pajot; נולד ב-19 באוגוסט 1990) הוא כדורגלן צרפתי המשחק בעמדת הקשר במץ. שימש בעבר בתור קפטן נבחרת צרפת עד גיל 21. פאז'ו החל את דרכו במחלקת הנוער של בופמון ביישוב קרוב ליישוב הולדתו, דומון, בגיל 6. בשנת 1999 עבר למחלקת הילדים של המועדון סן-לה מסן-לה-לה פורה, ולאחר כשנתיים עבר למחלקת הנוער של המועדון, סן-לה 95. לאחר כ-6 שנים עבר פאז'ו למחלקת הנוער של מועדון הכדורגל ראן. לאחר כשלוש שנים בנוער, עבר פאז'ו לקבוצה הבוגרת. בעונתו הראשונה, הושאל לבולון, מהליגה הצרפתית השנייה. לאחר מכן חזר פאז'ו לראן והצליח להגיע למעמד של שחקן הרכב. בשנת 2015 חתם פאיוט ל-4 שנים תמורת 2.5 מיליון אירו בשורות סנט אטיין מצרפת. בשנת 2009 זומן פאז'ו לנבחרת צרפת עד גיל 20, בה רשם 2 הופעות. בשנת 2010 זומן פאז'ו לנבחרת צרפת עד גיל 21, בה רשם 15 הופעות ושער, ובנוסף שימש בתור קפטן במוקדמות אליפות אירופה בכדורגל עד גיל 21 לשנת 2013. מדיה וקבצים בנושא ונסן פאז'ו בוויקישיתוף ונסן פאז'ו, באתר Transfermarkt ונסן פאז'ו, באתר Soccerway ונסן פאז'ו, באתר WorldFootball.net ונסן פאז'ו, באתר FootballDatabase.eu ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.
וסלי קלארק

וסלי קאן קלארק (באנגלית: Wesley Kanne Clark;‏ נולד ב-23 בדצמבר 1944) הוא גנרל יהודי-אמריקאי ששירת בעבר בצבא ארצות הברית ושימש כמפקד כוחות נאט"ו. קלארק, בנם של ג'יקוב קאן וונטה, נולד כווסלי קאן בשיקגו. הוריו נפרדו בטרם מלאו לו חמש ואמו נשאה לוויקטור קלארק אשר אימץ את הילד והעניק לו את שמו. הוא גדל בארקנסו ובשנת 1962 נרשם לאקדמיה הצבאית ווסט פוינט. עם סיום לימודיו באקדמיה הצבאית בשנת 1966, הוסמך כקצין שריון בדרגת לוטננט. לאחר מכן התנדב לכוחות המוטסים של צבא ארצות הברית, הוסמך כצנחן, השלים את קורס הסיירים בבית הספר לחי"ר של הצבא האמריקני בפורט בנינג, ג'ורג'יה וכן קורס קציני שריון בפורט נוקס. תחילה שימש כמפקד פלוגת טנקים בדיוויזיית החי"ר ממוכן ה-24. לאחר מכן נשלח לווייטנאם. קלארק לחם במלחמת וייטנאם. בשנת 1969 כמפקד פלוגת חי"ר ממוכן בדיוויזיית ההרגלים ה-1 הוביל פטרול שנקלע למארב וייטקונג. על גבורתו בקרב, בהמלכו נפצע קשה אך הוסיף לפקד על יחידתו עד להשמדת האויב, עוטר בכוכב הכסף. בהמשך שימש קלארק בשורת תפקידי פיקוד ומטה. בשנת 1980 מונה למפקד גדוד שריון בחטיבה 77 ולאחר מכן כמפקד החטיבה ה-3 בדיוויזיית הרגלים ה-4. בשנת 1993 מונה למפקד דיוויזיית הפרשים הראשונה. בהמשך שימש כמפקד פיקוד דרום של ארצות הברית וכמפקד פיקוד אירופה של ארצות הברית, וסייע לגיבוש הסכם דייטון. כמפקד הכח הצבאי של נאט"ו באירופה פיקד קלארק על מבצע כוח מאוחד. לאחר פרישתו מן הצבא התמודד בבחירות המקדימות לנשיאות ארצות הברית 2004 מטעם המפלגה הדמוקרטית, והפסיד לג'ון קרי. קלארק הביע מספר פעמים התנגדות לעימות צבאי עם איראן. מדיה וקבצים בנושא וסלי קלארק בוויקישיתוף סוכנויות הידיעות, מועמד דמוקרטי עשירי במרוץ לנשיאות בארה"ב, באתר הארץ, 16 בספטמבר 2003. נתן גוטמן, המועמד הדמוקרטי החדש וסלי קלארק מתחיל להדאיג את הנשיא, באתר הארץ, 30 בספטמבר 2003 מערכת וואלה! NEWS‏, ווסלי קלארק מתחזק בסקרים, באתר וואלה, 11 בינואר 2004. דנה צימרמן, מפקד נאט"ו לשעבר ל-ynet: סוריה במשחק כפול, באתר ynet, 9 בספטמבר 2007. עמוס הראל, מה חושב הגנרל שפיקד על המבצע בקוסובו על התוכניות של ארה"ב למזרח התיכון, באתר הארץ, 11 בנובמבר 2013. נחום ברנע, מסע בארץ לא־לא, באתר ynet, 21 באוקטובר 2016. וסלי קלארק, במסד הנתונים הקולנועיים IMDb (באנגלית) רן דגוני, וושינגטון, ‏משחקי מלחמה: וול סטריט קרס, התקפת סייבר בישראל, באתר גלובס, 19 בנובמבר 2013. יואב פרומר, כולנו יהודים, באתר nrg‏, 14 בנובמבר 2003. שמואל רוזנר, בחזרה לווייטנאם, באתר הארץ, 3 ביולי 2008. גל פרל פינקל, "אחרי!" ולא "קדימה!", מערכות, 6 בפברואר 2019. Peter J. Boyer, GENERAL CLARK’S BATTLES, The New Yorker, November 17, 2003. רופרט סמית, "התועלת שבכוח", הוצאת מערכות, 2013, עמוד 265. הארץ‏, מפקד נאט"ו לשעבר רוצה להיות נשיא ארה"ב, באתר וואלה, 16 בספטמבר 2003. מערכת וואלה! NEWS‏, קרי ניצח בפריימריס הדמוקרטיים באיווה, באתר וואלה, 20 בינואר 2004. דנה צימרמן, מפקד נאט"ו לשעבר ל-ynet: סוריה במשחק כפול, באתר ynet, 9 בספטמבר 2007.
הורטונוורקס

הוֹרְטוֹנְווֹרְקְס (באנגלית: Hortonworks‏, נאסד"ק: HDP) היא חברת תוכנה שבסיסה בסנטה קלרה, קליפורניה. החברה מתמקדת בפיתוח ותמיכה של האדופ, מסגרת המאפשרת עיבוד מבוזר של מערכות נתונים גדולות על פני אשכולות מחשבים. הורטונוורקס, שהוקמה על ידי 24 מהנדסי תוכנה, היא החברה שהגיעה הכי מהר לשווי מוערך של מעל 100 מיליון דולר. לחברה (ספטמבר 2016) מעל 1,000 עובדים. הורטונוורקס הוקמה ביוני 2011 כחברה עצמאית עם מימון של כ-23 מיליון דולר מחברת Yahoo! וקרן הון הסיכון בנצ'מרק קפיטל. החברה מעסיקה תורמים רבים (מעל 180) לפרויקט הקוד הפתוח Apache Hadoop. אריק בלדשוויילר היה המנכ"ל, ורוב בירדן סמנכ"ל תפעול, (לשעבר מ SpringSource). בנובמבר 2011 הובילה סבוב השקעות נוסף בגובה 25 מיליון דולר בהובלת אינדקס ונצ'ורס. ביוני 2013 Hortonworks העלה עוד 50 מיליון דולר במימון, ממשקיעים קודמים, יחד עם קבוצות ההשקעות Tenaya Capital ו Dragoneer. בחודש דצמבר 2014, הורטונוורקס יצאה להנפקה ציבורית בנאסד"ק. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. אתר האינטרנט הרשמי של הורטונוורקס (באנגלית) Charles Babcock (29 ביוני 2011). "Hadoop Big Data Startup Spins Out Of Yahoo". Information Week. ארכיון מ-2011-07-04. נבדק ב-14 באוקטובר 2013. {{cite news}}: (עזרה) "Big-data investors look for the next Splunk". CNBC. נבדק ב-24 באפריל 2012. {{cite news}}: (עזרה) Derrick Harris (20 באוגוסט 2013). "Everything you ever wanted to know about Yahoo's Hadoop spinoff Hortonworks". Giga Om. נבדק ב-14 באוקטובר 2013. {{cite news}}: (עזרה) Alex Williams (25 ביוני 2013). "Hortonworks Raises $50M For Expansion And Development In Growing Hadoop Oriented Data Analytics Market". Tech Crunch. נבדק ב-14 באוקטובר 2013. {{cite news}}: (עזרה) "Hortonworks IPO". NASDAQ. נבדק ב-16 בפברואר 2015. {{cite web}}: (עזרה)
ז'אן-פיליפ דה שסו

ז'אן-פיליפ לואה דה שסו (צרפתית: Jean-Philippe Loys de Chéseaux‏ 4 במאי 1718 - 30 בנובמבר 1751) היה אסטרונום שווייצרי שהתפרסם לאחר שגילה בשנת 1743 שביט שנודע לאחר מכן בתור השביט הגדול של שנת 1744 (נקרא גם שביט שסו או שביט קלינקנברג-שסו על שם מגליו), שהיה שביט בהיר וגדול עם שישה זנבות. הוא גילה מספר צבירי כוכבים וניסח גרסה מוקדמת של הפרדוקס של אולברס. שסו נולד למשפחת אצולה מהעיירה שסו-סור-לוזאן שבקנטון וו, ליד העיר לוזאן שבשווייץ, ולמד מתמטיקה ופילוסופיה בעזרת סבו מצד אמו, ז'אן-פייר דה קרוסאז. לאחר לימודיו בנה מצפה כוכבים בשטחים שליד הטירה המשפחתית ועסק בתצפיות בשמים ובמדידות שבעזרתן מיפה מחדש את הקנטון. ב-13 בדצמבר 1743 הוא גילה את השביט C/1743 X1 (שלמעשה התגלה 4 ימים קודם לכן על ידי דירק קלינקנברג) וחישב את מסלולו. הוא המשיך לצפות בשביט ופרסם את תצפיותיו וכאשר השביט הפך לבהיר במיוחד, עד שניתן היה לראותו באור יום, נעשה מזוהה איתו כך שהשביט נקרא לעיתים קרובות על שמו. בשנת 1746 הוא גילה שביט נוסף (C/1746 P1) שלא היה מרשים כמו קודמו. בעקבות פרסומו הוא נהיה חבר באקדמיות של פריז, סנקט פטרבורג, סטוקהולם, גטינגן וכן בחברה המלכותית של לונדון. בשנת 1746 הוא הציג לאקדמיה הצרפתית למדעים רשימה של 21 ערפיליות ש-8 מתוכן היו תגליות מקוריות שלו (ועוד 3 מהן הוא גילה בלי שידע שכבר התגלו בעבר). בשל קשריו החברתיים בפריז הוא עבר להתגורר שם, אך נפטר בגיל 33 זמן קצר לאחר מכן. לאחר מותו התפרסם מחקר שערך בנושא הכרונולוגיה המקראית בניסיון לתארך במדויק את התאריך של צליבת ישו באמצעות אירועים אסטרונומיים שמוזכרים בספר דניאל. שביט C/1743 X1 שנקרא גם השביט הגדול של שנת 1744 וכן שביט שסו או שביט קלינקנברג-שסו שביט C/1746 P1 הצבירים הפתוחים M16‏, M17‏, M25‏, M35‏, NGC 6633 ו-IC 4665 הצבירים הכדוריים M4 ו-M71 ניסוח מוקדם של הפרדוקס של אולברס מדיה וקבצים בנושא ז'אן-פיליפ דה שסו בוויקישיתוף ז'אן-פיליפ דה שסו באתר SEDS SEDS: רשימת 21 הערפיליות של דה שסו
צ'לסי קולי

צ'לסי קולי (נולדה ב-30 באוקטובר 1983) היא דוגמנית אמריקאית. מיס ארצות הברית 2005. קולי נולדה בשארלוט שבצפון קרוליינה, בשנת 2000 היא נבחרה למיס הנוער של צפון קרולינה והשתתפה בתחרות מיס הנוער של ארצות הברית אך לא עלתה לשלבים המתקדמים. ב-2005 היא נבחרה למיס צפון קרוליינה, בתחרות מיס ארצות הברית היא נשאלה על ידי מיס ארצות הברית היוצאת שנדי פינסי "איזה אדם מפורסם את חושבת שהאישיות שלו מקבילה לשלך?" היא ענתה שהיא חושבת שאופרה וינפרי "מכיוון שיש לה תשוקה לחיים והיא אוהבת את מה שהיא עושה". לבסוף היא לקחה את המקום הראשון, בתחרות מיס תבל היא עלתה לשלב עשר המועמדות הסופיות. היא השתתפה בתוכנית מציאות בה אנשים מפורסמים מבשלים ומציגים את יכולתם במטבח. היא הוציאה לאור ספר שכתבה הנקרא "סודות תחרות יופי" ובנוסף היא הקימה חברה משל עצמה. מדיה וקבצים בנושא צ'לסי קולי בוויקישיתוף צ'לסי קולי, במסד הנתונים הקולנועיים IMDb (באנגלית) צ'לסי קולי, במסד הנתונים הקולנועיים KinoPoisk (ברוסית)